《谢舜元以墨竹为赠》
宋代·家铉翁

我家苕源山深处，万竹森森饱风雨。
一从脚踏黄沙堆，不见此君四寒暑。
夜来有梦到家山，苍筠翠干犹依然。
觉来欲赋不得赋，谁能为我传其天。
东邻萧然岁寒客，寓意于物无留迹。
当年亲识洋州孙，写得寒梢数千尺。
怜我卧疴少佳悰，卷送四壁泠然风。
笔端妙处夺天巧，与我胸中生意俱无穷。
高阳台下见此两奇特，子新之梅舜元竹。
后先俱为洞山来，夜夜白虹贯茅屋。

作者简介：家铉翁（约1213～1297）号则堂，眉州（今四川省眉山市东坡区）人。家铉翁身长七尺，状貌奇伟，威严儒雅。以荫补官，累官知常州，迁浙东提点刑狱，入为大理少卿。宋亡，守志不仕。元成宗即位（1294），放还，赐号处士，时年八十二，后数年以寿终。《宋史》有传。有《则堂集》六卷，《彊（强）村丛书》辑为《则堂诗馀》一卷。词存三首收于《全宋词》中。